# Josep Maria Bachs i Torner

Josep Maria Bachs i Torner (barri de Gràcia, Barcelona, 6 de juny de 1944 – Barcelona, 16 de novembre de 2014) fou un presentador de ràdio i televisió català.

## Biografia

Nascut al barri de Gràcia de Barcelona el 1944, a 13 anys ingressà en una escola de ràdio. Finalitzats els estudis de periodisme, treballà a Radio Juventud, on presentà els programes d'humor Quisicosas i El sacapuntas. Va debutar a la televisió a RTVE a Catalunya, on romangué 10 anys. Als estudis de Miramar participà en els programes Informatius Miramar, Crònica, Opinió i Giravolt, que compaginà amb el treball a la ràdio.
Amb l'arribada de Televisió de Catalunya col·laborà en programes d'entreteniment: primer a Bon dia, emès el dia de les eleccions autonòmiques del 1984, després a Tres i l'astròleg (1984-1985), i més tard Filiprim (1986-1989), on coincidí amb Jordi Estadella. Amb Filiprim, adquirí gran popularitat i rebé el premi TP d'Or al millor comunicador. Altres programes van ser: La Parada (1989-1990), Dicciopinta (1990-1991), 2/4 de Bachs (1991-1992) i 10 del 3 (1993).
El 1993 va ser escollit del programa de TVE Un, dos, tres... responda otra vez, dirigit per Narciso Ibáñez Serrador, substituint a Jordi Estadella. «Bachs és un home tremendament tímid i molt seriós, tant és així que davant les càmeres usa bigoti perquè no el reconeguin pel carrer. Té un humor molt especial, molt a l'estil britànic, que pot recordar els Monty Python», afirmà Ibáñez Serrador en la presentació de la novena etapa del programa davant la premsa. El 1995 va retornar a TVC amb programes com Ara va de riure, Si l'encerto, l'endevino (1996-1999), Un dia a la vida (1997), Passi-ho bé (2000) i A+a+ (2003-2004). Des d'aleshores es va centrar en programes radiofònics a Catalunya Ràdio i Ràdio 4.
El 2001 va publicar Un home indefinit, novel·la sobre «teleescombraries». El setembre de 2006 va col·laborar en el programa de l'emissora RAC 1 La primera pedra, amb la secció Senyor Bachs, què passa?. L'abril de 2009 tornà a la televisió, en concret a Barcelona Televisió amb el magazine matinal Connexió Barcelona.
Josep Maria Bachs i Torner va morir el 16 de novembre de 2014 a 70 anys.

## Premis i reconeixements

* 2013: Premi Tu ets la tele, 11a edició Zoom Festival d'Igualada

## Referències

* ↑ «Barcelona, 5-6-1944». El Periódico de Catalunya, 19-06-2000, p. 24.
* ↑ Josep Maria Bachs i Torner a Internet Movie Database (anglès)
* ↑ Bassas, Antoni. «Abans del 'Filiprim', 'Quisicosas'», 17-11-2014. [Consulta: 13 octubre 2021].
* ↑ TV3. «Bon dia - Especial eleccions autonòmiques - 29/04/1984». [Consulta: 12 octubre 2021].
* ↑ Tourón, Monica «Chicho acerca su «Un, dos, tres» a la familia, alejándose de las groserías y la vulgaridad». ABC, 06-10-1993, p. 121.
* ↑ «El programa "A+a+" torna a TV3 amb Josep Maria Bachs com a presentador». 324.cat. [Consulta: 17 novembre 2014].
* ↑ Lerín, Olga. «Josep Maria Bachs debuta a BTV amb 'Connexió Barcelona'». El Periódico de Catalunya, 20-04-2009. [Consulta: 17 abril 2009].
* ↑ «Mor Josep Maria Bachs, el “pare” de ‘Filiprim’». Barcelona TV, 17-11-2014. [Consulta: 17 novembre 2014].
* ↑ «Mor el comunicador Josep Maria Bachs». El Singular Digital, 17-11-2014. Arxivat de l'original el 20 de novembre 2014. [Consulta: 17 novembre 2014].
* ↑ «Josep Maria Bachs, premiat en el marc de l'11ena edició Zoom Festival d'Igualada». Catalunya Ràdio, 27-11-2013. [Consulta: 17 novembre 2014].